ผู้จัดการกองทุนชูหุ้นจีนถูก-ไทยผันผวน
โดย...เยาวนา หลิมเลิศรัตน์
10 ม.ค. 2556

โดย...เยาวนา หลิมเลิศรัตน์
ผู้จัดการกองทุนมองแนวโน้มตลาดหุ้นปี 2556 ยังคงสดใส ได้อานิสงส์จากเงินทุนไหลเข้าลงทุนในเอเชียและเศรษฐกิจแข็งแกร่ง ส่วนหุ้นไทยคาดผันผวนหนัก หลังปี 2555 แจกกำไรสูงถึง 35%
‘ตลาดหุ้นจีน’ น่าสนใจ
วีระ วุฒิคงศิริกูล รองกรรมการผู้จัดการ ผู้บริหารสายจัดการลงทุน บริษัทหลักทรัพย์จัดการกองทุน (บลจ.) กรุงไทย กล่าวว่า ภาพรวมการลงทุนตลาดหุ้นในปี 2556 คาดว่าตลาดหุ้นเอเชียน่าจะได้รับความสนใจมากที่สุด เนื่องจากเศรษฐกิจแข็งแกร่ง โดยตลาดหุ้นจีนยังถูก ราคานิ่งมานาน ขณะที่เศรษฐกิจไม่ได้ชะลอตัวอย่างรุนแรงเหมือนที่นักลงทุนกังวล โดยยังเติบโตได้ในระดับ 78% ซึ่งถือว่าสูงเมื่อเทียบกับประเทศอื่นๆ
“ตราบใดที่ยุโรปยังไม่ฟื้น สหรัฐยังออกมาตรการกระตุ้นเศรษฐกิจ อัดฉีดเงินเข้าระบบ อัตราดอกเบี้ยยังอยู่ระดับต่ำ เชื่อว่าเงินลงทุนก็จะไหลเข้าเอเชีย โดยเฉพาะประเทศที่ราคาหุ้นยังถูก” วีระ กล่าว
สำหรับตลาดหุ้นเกาหลี แม้ราคาหุ้นยังไม่ได้ปรับตัวขึ้นมากเช่นเดียวกับตลาดหุ้นจีน แต่ด้วยปัจจัยพื้นฐานของประเทศเกาหลีที่มีการส่งออกจำนวนมาก เมื่อเศรษฐกิจโลกยังชะลอตัวก็อาจทำให้เกาหลีได้รับผลกระทบไปด้วย
เจษฎา สุขทิศ ประธานเจ้าหน้าที่การลงทุน บลจ.ซีไอเอ็มบีพรินซิเพิล กล่าวว่า จากสภาพคล่องทั่วโลกยังมีค่อนข้างมาก น่าจะทำให้เงินลงทุนไหลเข้าไปลงทุนในตลาดหุ้นประเทศที่มีอัตราการเติบโตชัดเจนอย่างภูมิภาคเอเชียมากที่สุด และหากมองในแง่ของราคาหุ้นในตอนนี้ถือว่าหุ้นจีนยังถูกและเป็นโอกาสที่เอเชียตอนบนจะได้รับความสนใจจากนักลงทุนทั่วโลก
“ปีนี้ตลาดหุ้นจีน เกาหลี นิ่งมาก ต่างจากหุ้นไทย อินโดนีเซีย และฟิลิปปินส์ ที่เติบโตค่อนข้างมาก ก็มีโอกาสที่เงินจะไหลเข้าไปลงทุนในเอเชียตอนบนมากกว่า” เจษฎา กล่าว
สาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้ กล่าวว่า ทิสโก้ยังคงแนะนำการลงทุนในกลุ่มประเทศเอเชียแปซิฟิก ไม่รวมญี่ปุ่น โดยเน้นที่ตลาดหุ้นจีน เนื่องจากเศรษฐกิจจีนยังคงมีความแข็งแกร่งอย่างต่อเนื่อง และสะท้อนถึงผลการดำเนินงานที่มีแนวโน้มที่ดีขึ้น รวมทั้งราคาหุ้นถูกเมื่อเทียบกับอดีตที่ผ่านมา
นอกจากนี้ อัตราเงินเฟ้อของจีนปรับตัวลงอย่างต่อเนื่อง ล่าสุดอยู่ที่ 1.9% ซึ่งเป็นระดับต่ำสุดในรอบ 3 ปี ขณะที่ Reserve Requirement Ratio ปัจจุบันอยู่ที่ 18% ยังเป็นระดับที่สูงกว่าค่าเฉลี่ยในอดีตที่ผ่านมา ประกอบกับอัตราดอกเบี้ยของจีนมีแนวโน้มปรับตัวลงจากระดับปัจจุบันที่ 6% เมื่อจีนผ่อนคลายนโยบายทางการเงิน คาดว่าจะส่งผลบวกต่อภาพการลงทุนในจีน เพราะที่ผ่านมาทุกครั้งหลังจากทางการจีนผ่อนคลายนโยบายการเงิน ภายใน 3 เดือนตลาดหุ้นจีนมักจะปรับตัวเพิ่มขึ้นเฉลี่ย 10%
ด้าน วิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า คาดว่ายังมีเม็ดเงินไหลเข้าประเทศในแถบเอเชียอย่างต่อเนื่อง หลังจากธนาคารกลางสหรัฐ (เฟด) ประกาศใช้มาตรการผ่อนคลายเชิงปริมาณรอบ 4 (QE 4) โดยจะเข้าซื้อพันธบัตรสหรัฐใหม่ในวงเงิน 4.5 หมื่นล้านเหรียญสหรัฐต่อเดือน เพื่อทดแทนการซื้อพันธบัตรในโครงการ Operation Twist ในวงเงินเดียวกันที่หมดอายุในสิ้นปีที่ผ่านมา ซึ่งจะเป็นปัจจัยสำคัญที่ทำให้แนวโน้มของค่าเงินเหรียญสหรัฐอ่อนและส่งผลดีต่อค่าเงินในเอเชีย รวมถึงสินทรัพย์เสี่ยง เช่น หุ้น จึงแนะนำให้เพิ่มพอร์ตการลงทุนในหุ้นเพิ่มขึ้น
หุ้นไทยผันผวนทริกเกอร์ ฟันด์ ขายได้
สำหรับตลาดหุ้นไทยปี 2556 ผู้จัดการกองทุนมองดัชนียังอยู่ในขาขึ้น แม้ระหว่างทางจะมีความผันผวนก็ตาม โดย บลจ.กสิกรไทย และ บลจ.กรุงไทย ให้เป้าหมายที่ระดับ 1,450 จุด บลจ.ฟินันซ่า ตั้งเป้าไว้ที่ 1,471 จุด และ บลจ.วรรณ มองไว้ที่ 1,486 จุด
วีระ กล่าวว่า ตลาดหุ้นน่าจะผันผวนมากกว่าปี 2555 เนื่องจากราคาหุ้นขยับตัวขึ้นมามากแล้ว อาจทำให้เกิดแรงขายทำกำไรสลับตัวเล่นบ่อยขึ้น รวมทั้งยังเป็นโอกาสของกองทุนทริกเกอร์ ฟันด์ หากตลาดปรับตัวลงแรงๆ เหมือนในปี 2555 ที่ผ่านมา
“เรามองว่าปีนี้หุ้นไทยจะผันผวนมากกว่าปีก่อน เพราะปีที่ผ่านมาหุ้นปรับตัวขึ้น 366.61 จุด หรือ 35.75% ทำให้ราคาหุ้นแพง ต่างจากปีก่อน หุ้นเพิ่งมาขยับแรงๆ หลังจากการแก้ปัญหาของหนี้ในกลุ่มประเทศยุโรปชัดเจนขึ้น หุ้นก็ขึ้นมาได้อย่างต่อเนื่อง” วีระ กล่าว
ด้าน ประเสริฐ ขนบธรรมชัย รองกรรมการผู้จัดการ บลจ.กสิกรไทย กล่าวว่า บริษัทยังคงมีมุมมองต่อตลาดหุ้นไทยที่เป็นบวกต่อเนื่อง และเชื่อว่าตลาดน่าจะยังได้รับประโยชน์จากอัตราการเติบโตของเศรษฐกิจที่คาดว่าจะสามารถเติบโตได้ 45% ในปีหน้าโดยมีการบริโภคภายในประเทศเป็นตัวผลักดันการขยายตัวของเศรษฐกิจ ซึ่ง บลจ.กสิกรไทย คาดการณ์ดัชนีหุ้นปี 2556 ไว้ที่ประมาณ 1,450 จุด
ด้าน วิน กล่าวว่า บริษัทยังคงมีมุมมองบวกสำหรับหุ้นไทย โดยมองเป้าหมายดัชนีที่ระดับ 1,486 จุด และกำไรบริษัทจดทะเบียนมีแนวโน้มเติบโต 20% แม้ปัจจุบันตลาดยังกังวลปัญหาหน้าผาทางการคลังของสหรัฐ
ธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า บริษัทประเมินว่าดัชนีหุ้นไทยปี 2556 จะทะลุ 1,471 จุด หลังจากรัฐบาลมีแผนที่จะลงทุนในโครงสร้างพื้นฐานสาธารณูปโภคของประเทศ ซึ่งจะมีส่วนช่วยกระตุ้นเศรษฐกิจและผลักดันให้เอกชนเพิ่มการลงทุนตาม
รวมทั้งตลาดหุ้นไทยยังได้รับปัจจัยบวกจากมาตรการลดภาษีนิติบุคคล และผลประกอบการบริษัทจดทะเบียนไทยที่ขยายตัวดีต่อเนื่อง ซึ่งจะส่งผลให้ดัชนีหุ้นไทยในปีนี้ทะลุ 1,471 จุดได้
กลยุทธ์การลงทุนในปี 2556 แม้ภาพรวมตลาดหุ้นยังอยู่ในแนวโน้มขาขึ้น แต่ระหว่างทางดัชนีจะมีความผันผวน นักลงทุนจึงต้องตั้งรับและจัดพอร์ตลงทุนให้ดี จะได้ไม่ตื่นตระหนกไปกับดัชนีที่เหวี่ยงขึ้นๆ ลงๆ ในปีมะเส็ง